ബിടെക് വിദ്യാര്ഥിയുടെ മരണം: പ്രതിക്കെതിരേ നരഹത്യാ കുറ്റം തലശേരി: ബക്രീദ് തലേന്ന് ആഘോഷത്തിമര്പ്പില് ആഢംബര കാറില് യുവാക്കള് നടുറോഡില് നടത്തിയ അഭ്യാസപ്രകടനത്തില് ബിടെക് വിദ്യാര്ഥിയായ ചമ്ബാട് എഴുത്തുപള്ളിയില് ആമിനാസില് അഫ്ലാഹ് ഫറാസ് 19 മരിച്ച സംഭവത്തില് പ്രതിക്കെതിരേ പോലീസ് നരഹത്യാകുറ്റം ചുമത്തി. കതിരൂര് ഉക്കാസ് മൊട്ട ഒമാസില് റുബിന് ഉമറി 19 നെതിരേയാണ് ഇന്ത്യന് ശിക്ഷാനിയമം 304, 379, എന്നീ വകുപ്പുകള് പ്രകാരമുള്ള വകുപ്പുകള് ചുമത്തി പോലീസ് കോടതിക്ക് റിപ്പോര്ട്ട് നല്കിയത്. പ്രതിക്കായി കഴിഞ്ഞദിവസം പോലീസ് വ്യാപകമായ റെയ്ഡ് നടത്തിയിരുന്നു. പ്രതിയുടെ പിതൃസഹോദരന്റെ കുയ്യാലിയിലെ വീട്ടിലും കതിരൂരിലെ ബന്ധുവീടുകളിലുമാണ് സിഐ സനല് കുമാറിന്റെ നേതൃത്വത്തിലുള്ള പോലീസ് സംഘം റെയ്ഡ് നടത്തിയത്. സംഭവത്തില് ദൃക്സാക്ഷികളായ നാലുപേര് മൊഴി നല്കിയതോടെയാണ് പ്രതിക്കെതിരേ പോലീസ് നരഹത്യാ കുറ്റം ചുമത്തിയത്. പ്രതികള്ക്കെതിരേ കൊലക്കുറ്റം ചുമത്തണമെന്നാവശ്യപ്പെട്ട് ഫറാസിന്റെ പിതാവ് ആസിഫ് മുഖ്യമന്ത്രിക്ക് പരാതി നല്കിയിരുന്നു. കഴിഞ്ഞ 20 ന് രാത്രി ജൂബിലി റോഡിലാണ് അപകടം നടന്നത്. പഠനാവശ്യത്തിന് ലാപ്ടോപ്പ് എടുക്കാനായി ബന്ധുവായ വ്യാപാരി വ്യവസായി സമിതി നേതാവ് ഏഷ്യന് ഇസ്മയിലിന്റെ വീട്ടിലേക്ക് ഇരുചക്ര വാഹനത്തില് പോകുകയായിരുന്ന ഫറാസിനെ പെജേറോ കാര് ഇടിച്ചുവീഴ്ത്തുകയായിരുന്നു.